Diari Oficial de la Generalitat Valenciana


Sumari del DOGV 555, del 27-03-1987 (1987/808450)

RESOLUCIÓ de 23 de febrer de 1987, de la Direcció General d'Administració Local, per la qual es disposa la publicació de l'aprovació de la Constitució i Estatuts de la Mancomunitat Intermunicipal de la Costera.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   555

Data del DOGV
:   27-03-1987

Secció del DOGV
:   ALTRES DISPOSICIONS

Número del document
:   1987/808450


Data del document
:   23-02-1987

Organisme emissor
:   Conselleria d'Administració Pública

Tipus de document
:   Resolució

Correcció d'errades

Resolució de 23 de febrer de 1987, de la Direcció General d'Administració Local, per la qual es disposa la publicació de l'aprovació de la Constitució i Estatuts de la Mancomunitat Intermunicipal de la Costera.  
Els municipis de Barxeta, Canals, Cerdà, el Genovés, l?Alcúdia de Crespins, La Granja de la Costera, Llanera de Ranes, Lloc Nou d'En Fenollet, la Llosa de Ranes, Moixent Montesa, Novetlè, Rotglà i Corberà, Torrella, Vallada, Vallés i Xàtiva, tots de la província de València, acordaren aprovar la Constitució i Estatuts de la Mancomunitat Intermunicipal de la Costera, essent la seua finalitat la prestació de serveis de competència municipal, amb seu a la Casa Consistorial de Xàtiva.   
Després del compliment de totes les prescripcions legals, per Ordre de la Conselleria d'Administració Pública de 23 de setembre de 1986, s'aprovà condicionalment la Constitució i Estatuts de l'esmentada Mancomunitat.   
Els Ajuntaments interessats aprovaren les rectificacions corresponents i les comunicaren a la Conselleria d'Administració Pública amb data 29 de gener de 1987. S'acusà recepció dels acords plenaris pel Conseller d'Administració Pública mitjançant escrit de 10 de febrer de 1987. Quedà des d?aqueix moment aprovats la Constitució i Estatuts de la Mancomunitat, els quals, són publicats en l'Annex d'aquesta Resolució, tal com disposa l'article quart de l'esmentada Ordre.   
València, 23 de febrer de 1987.- El Director General d'Administració Local: Martín Sevilla Jiménez.   
ESTATUTS DE LA MANCOMUNITAT  
INTERMUNICIPAL DE LA COSTERA  
CAPITOL I  
De la constitució, denominació, capitalitat, fins i personalitat   
Article 1r. Constitució.   
Els municipis de Barxeta, Canals, Cerdà, el Genovés, l?Alcúdia de Crespins, la Granja de la Costera, Llanera de Ranes, Lloc nou d'En Fenollet, la Llosa de Ranes, Moixent, Montesa, Novetlè, Rotglà i Corberà, Torrella, Vallada, Vallés i Xàtiva, dins el marc jurídic vigent, a l'empara del qual els municipis poden voluntàriament mancomunar-se per al compliment dels fins o gestió de les competències que li són pròpies i que estan definits a l'article 44 de la Llei 7/85, de 2 d'abril, es constitueixen en Mancomunitat voluntària, per a la prestació conjunta dels serveis que s'assenyalen a l'article 3r d'aquests Estatuts.   
Article 2n. Denominació i capitalitat.   
La Mancomunitat es denominarà «La Costera», i els seus òrgans administratius radicaran a l'Ajuntament de Xàtiva, on estaran instal·lats fins que la mancomunitat dispose d'un edifici que haurà de ser habilitat quan serà el moment.   
Article 3r. Objectius.  
Seran objectius de la Mancomunitat, la creació i el sosteniment dels serveis que a continuació s'enumeren, sense definir-ne la prelació.   
a) Hospitals per a la Mancomunitat.   
b) Recollides de fems.   
c) Sanejament i estació depuradora.   
d) Gabinet tècnic.   
e) Servei contra incendis.   
f) Servei d'escorxador.   
g) Abocador comarcal.   
h) Centre de Formació Professional.   
i) Potenciació cultural i esportiva en tots els seus aspectes.   
j) Equip de manteniment de serveis (aigua potable, enllumenat públic, neteja d'escoles, etc.).   
k) Canera comarcal.  
l) Mecanització comptable.  
l?) Laboratori de toxicologia.   
m) Serveis Socials de Bases.   
n) Residència Tercera Edat.   
n') Explotació forestal i ramadera.   
2. La Mancomunitat substituirà els Ajuntaments en la prestació de serveis enumerats, segons que s'establesquen.   
3. Les realitzacions de caràcter general i benefici comú seran a càrrec de la Mancomunitat. Les realitzacions que, tenint relació amb els fins de la Mancomunitat, beneficien exclusivament determinats municipis s'efectuaran per la Mancomunitat, amb càrrec als Pressupostos aportats per tals municipis a la Mancomunitat.   
Article 4t. Personalitat.  
D'acord amb el que disposa l'article 44 de la Llei 7/85 susdita, i la resta de preceptes d'aplicació, la mancomunitat tindrà plena capacitat jurídica per al compliment dels seus fins, per la qual cosa podria adquirir, posseir, reivindicar, permutar, gravar i alienar, tota mena de béns, celebrar contractes i establir i explotar els serveis públics que s'assenyalen als Estatuts de competència seua, obligar-se, interposar recursos establerts i exercitar les accions que disposen les Lleis.   
CAPITOL II  
Dels òrgans de Govern i Administració  
Article 5é  
El Govern i Administració de la Mancomunitat estarà a càrrec dels següents òrgans:   
a) Comissió Gestora.  
b) El President  
DE LA COMISSIO GESTORA  
Article 6é. Representació, composició i vot.  
1. La Comissió Gestora és l?òrgan suprem de Govern i Administració de la Mancomunitat, a la qual representa i personifica amb el caràcter de Corporació de Dret Públic.   
2. La Comissió Gestora estarà constituïda per l'Alcalde i un Regidor de cadascun dels municipis que la integren. Els Alcaldes tindran caràcter de vocals nats i els regidors de caràcter electius. Els dos representants tindran veu, però sols l'Alcalde i en absència seua el Regidor, tindrà vot. Cada Ajuntament comptarà amb un vot per cada mil habitants o fracció de mil, i al respecte es computaran els habitants de dret de cada municipi, segons la darrera rectificació anual del Padró Municipal.   
3. Els components de la Comissió Gestora cessaran en el mand. Els Ajuntaments podran renovar quan ho estimen pertinent les designacions que hagen realitzat per a la Comissió Gestora.   
4. La Comissió Gestora continuarà l'activitat interinament fins que els Ajuntaments en designen una de nova, després de les Eleccions Municipals.   
5. Amb caràcter assessor, amb veu, però sense vot, podrà formar part de la Comissió gestora, un o més experts que aquesta nomene per majoria de 2/3. Aquest assessor o assessors podran cessar en qualsevol moment quan així s'acorda igualment per majoria de 2/3.   
Article 7é. Atribucions.   
Són atribucions de la Comissió Gestora:   
a) La pròpia constitució.   
b) Proposar la modificació d'aquests Estatuts.   
c) Aprovació dels Pressupostos, Comptes i Contractació d'Operacions de Crèdit.   
d) L'adquisició i alienació de béns i drets de la Mancomunitat, transacció sobre aquests i administració sobre el patrimoni.   
e) L'aprovació d'Ordenances Generals, Reglaments i Institucions de règim interior i dels seus serveis, sempre dins els límits establerts a les normes legals i reglamentàries del Règim Local i resta de disposicions de general observança, ajustant-se al procediment legalment establert per a l'aprovació de les Ordenances i del règim corresponent.   
f) L'exercici d'accions administratives i judicials, interposició de recursos i defensa dels interessos de la Mancomunitat i designació de representant i Lletrat.   
g) La delegació de les facultats que jutge pertinent i siguen delegables.   
h) El nomenament de President i Vice-president en la forma establerta en aquests Estatuts.   
i) La designació de Secretari, Interventor i Dipositari, segons que s'assenyala en aquests Estatuts.   
j) El nomenament de personal administratiu, tècnics, subalterns, llur règim i cessament, d'acord amb les normes que estableixen les lleis.   
k) Determinació de les aportacions dels Ajuntaments integrants de la Mancomunitat, d'acord amb els Estatuts.   
l) La contractació d'obres i serveis.   
l?) L'aprovació de plans d'inversió, execució d?obres i instal·lacions de serveis, i llur gestió i administració, quan revertesquen directament als municipis integrants.   
m) I en general quan li siga aplicable, tindran les atribucions que la legislació del Règim Local assenyale per a l'Ajuntament Ple.   
FUNCIONAMENT  
Article 8é. Règim de sessions.   
Les sessions de la Comissió Gestora seran ordinàries i extraordinàries.   
Article 9é.   
1. La Comissió Gestora celebrarà sessió ordinària una vegada cada tres mesos.   
2. Les sessions extraordinàries, quan siguen precises i siguen convocades:   
a) A iniciativa del President.   
b) Quan ho sol·liciten els representants d'un quart dels municipis integrants. En aquest darrer cas, la celebració no podrà ajornar-se més de dos mesos des de la sol·licitud.   
Article 10  
1. La convocatòria de les sessions, amb el corresponent ordre del dia, haurà de confeccionar-se i trametre's a cada un dels Vocals amb 5 dies d'antelació a la data assenyalada per a la celebració i s'hi expressaran els assumptes que hagen de ser objecte de deliberació. La documentació de la sessió la tindrà el Secretari.   
2. Perquè puguen celebrar sessions caldrà l'assistència d'un terç del nombre legal de membres que no podrà ser inferior a tres. Aquest quòrum haurà de mantenir-se durant tota la sessió.   
3. No serà vàlida cap sessió sense l'assistència del President i del Secretari, o de qui legalment els substituesquen.   
Article 11. Dels acords.   
Els acords s'adoptaran per majoria simple de vots, tret que la Llei o Estatuts exigesquen quòrum especial. Sempre que aquesta majoria simple represente almenys la meitat dels municipis afectats. Els acords adaptats, amb les formalitats i quòrum exigits per la Llei o per aquests Estatuts, obligaran els municipis mancomunats en la mesura que els efecte.   
En cas d'empat en les votacions es tornarà a votar en la mateixa sessió, i si encara hi persisteix, decidirà el vot de qualitat del President.   
Article 12  
Per a la implantació dels serveis o fins enumerats a l'article 3r cal l'acord d'1/5 dels vots de la Comissió Gestora, o si s'escau d?1/3 dels municipis que la integren.   
Article 13  
Per a l'adopció dels diversos acords es requerirà el quòrum exigit per a cada matèria per les disposicions vigents en cada moment, de la mateixa manera que pel que fa a les Corporacions Locals.   
Article 14  
Els acords es consignaran al corresponent llibre d'actes, que durà i custodiarà el Secretari, i seran signats per tots els assistents a la sessió.   
Article 15  
Als aspectes no previstos en aquest capítol s 'aplicaran els preceptes sobre règim de sessions, adopció d'acords i actes que determina la legislació de les Entitats Locals.   
DEL PRESIDENT  
Article 16  
1. El President serà elegit mitjançant votació secreta, efectuada pels membres que componen la Comissió Gestora, entre els vocals nats, en sessió extraordinària convocada a tal finalitat.   
2. Per a ser elegits caldrà el vot favorable de les 2/3 parts del nombre legal dels seus membres, Si en primera votació no s'obtenia aquesta majoria, es repetirà entre els dos membres que haguessen obtingut major votació. Llavors per a ser elegit bastarà la majoria simple. En cas d'empat, quedarà nomenat el de major edat.   
Article 17  
El nomenament del president serà per un període que coincidirà amb el dels períodes electorals locals.   
Article 18  
Són funcions del President:   
a) La representació oficial, tant judicial com administrativa de la Mancomunitat, i en general, tota mena de negocis jurídics, amb facultat per a conferir mandat a procuradors dels Tribunals i Lletrats, que representen i dirigesquen la Mancomunitat en tota mena d'assumptes i conteses administrativa i jurisdiccionals.   
b) Convocar, presidir, suspendre i alçar les sessions de la Comissió Gestora i dirigir-ne les deliberacions.   
c) Executar i fer complir els acords de la Mancomunitat quan no mitjance causa legal per a la suspensió.   
d) Ordenar els pagaments i retre comptes de la gestió dels pressupostos i de l'Administració del patrimoni.   
e) I en general, les que estableix la Llei de Règim Local per al càrrec d'Alcalde, com a President de l'Ajuntament i Cap de l'Administració Municipal.   
Article 19  
El President cessarà en els seues funcions:   
a) Per perdre la condició de Regidor.   
b) Per malaltia que l'incapacite per a l'exercici del càrrec.   
c) Per renúncia acceptada per la Comissió Gestora.   
d) Mitjançant moció de censura adoptada per majoria absoluta del nombre legal de membres de la Mancomunitat. La moció haurà de ser subscrita almenys per un terç dels membres i incloure el nombre del candidat proposat per a President que quedarà proclamat com a tal, cas de prosperar la moció. Cap membre podrà subscriure durant el seu mandat més d'una moció de censura.   
Article 20  
El President podrà delegar en el Vice- president i en els Vocals de la Mancomunitat les funcions que ell mateix decrete i que siguen autoritzades per la Llei.   
DEL VICE-PRESIDENT  
Article 21  
Quedarà nomenat Vice-president de manera automàtica qui quede en segon lloc en l'elecció del President, regulat en l'article 16, i tindrà les mateixes funcions que corresponguen al President, en les seues absències, i en cas de malaltia o vacant i cessarà per les mateixes causes que s'estableixen per al President.   
DEL SECRETARI  
Article 22  
El Secretari de la mancomunitat serà designat per la Comissió Gestora, entre els qui reunesquen les condicions que s'expressen a l'article 23, sense perjudici del que establesca la legislació vigent.   
Article 23  
Haurà de ser funcionari amb habilitació de caràcter nacional, trobar-se en l'exercici de la professió, ocupar plaça en qualsevol dels Ajuntaments mancomunats, sempre que la seua funció no hi requeresca la dedicació plena.   
Article 24  
El Secretari, com a membre de la Comissió Gestora amb veu però sense vot, assumirà les funcions següents:   
a) Estendre les actes de les sessions de la Comissió Gestora en els llibres destinats a l'efecte.   
b) Formar l'avantprojecte de pressupost, i preparar i redactar-ne els comptes.   
c) Dur la comptabilitat de la Mancomunitat, adaptant-la tot el possible a la legislació de les Entitats Locals en aquesta matèria.   
d) Autoritzar amb la seua signatura, ensems amb el President i Dipositari, els xecs que es giren contra els comptes oberts en establiments de crèdit.   
e) La fiscalització dels fons de la Mancomunitat, realitzant tots els pagaments i cobraments que corresponguen, amb el Dipositari.   
f) En general, les funcions atribuïdes als Secretaris Interventors de l'Administració local en la legislació de Règim Local.   
DELS ALTRES FUNCIONARIS I EMPLEATS  
DE LA MANCOMUNITAT  
Article 25  
La Comissió Gestora podrà nomenar entre els funcionaris amb habilitació de caràcter nacional, un Interventor i un Dipositari, si les seues activitats així ho exigeixen. Fins que això es produesca el Secretari de la mancomunitat assumirà les funcions d'Interventor, i les de Dipositari seran exercides per un dels representants dels municipis designat per la Comissió Gestora, i haurà de recaure en representant de municipi distint del qui tinga el càrrec de President i Vice-president.   
Article 26  
La plantilla de personal de la Mancomunitat es nodrirà, per raons d'economia, per funcionaris, empleats, subalterns, obrers i altres pertanyents als municipis mancomunats. Hom procurarà reduir tot el possible la càrrega per despeses de personal, sense minva de l'efectivitat del treball. Podrà crear-se una plantilla de personal de la mancomunitat, quan les necessitats ho exigesquen.   
La contractació de la prestació de treballs d'assessorament tècnic i altres necessaris, per a la bona marxa dels serveis, s'efectuarà per la Comissió Gestora.   
Si la prestació dels serveis propis de la Mancomunitat ho requeria podria nomenar-se un gerent, les funcions del qual seran determinades prèviament per la Comissió Gestora.   
CAPITOL III  
Dels recursos econòmics de la Mancomunitat  
Article 27  
La hisenda de la mancomunitat estarà constituïda pel següents recursos:  
a) Producte del seu patrimoni.  
b) Aportacions permanents de cadascun dels municipis que la integren, en proporció al nombre d'habitants, i als serveis mancomunats en els quals s'integren.  
c) Drets i taxes per aprofitaments especials o per la prestació de serveis, i Contribucions Especials a què fan referència les disposicions legals sobre Hisendes Locals, sempre que unes i altres exaccions s'imposen d'acord amb el que preveu la Llei de Règim Local vigent i resta de normes aplicables.  
d) Import de les sancions per la defraudació fiscal.  
e) Préstecs, subvencions, auxilis i donacions de l'Estat i altres organismes públics i particulars.   
f) Per qualsevol altre ingrés que puga obtenir-se.   
Article 28  
1. Per a la determinació de les aportacions dels Ajuntaments a la Mancomunitat s'estableix com a unitat base l'habitant de dret.   
2. A tals efectes la quota d'aportació de cada municipi es calcularà multiplicant el nombre d'habitants que figura al darrer Padró d'Habitants per la quota ordinària que s'establesca per habitant.   
3. Els Ajuntaments estaran obligats de facilitar a la Mancomunitat la còpia certificada del resum numèric general referit al Padró Municipal d'Habitants, o de la rectificació corresponent.   
Article 29  
Es recurrirà a les aportacions a què fa referència l'apartat b) de l'article 27, quan després de fer servir els recursos restants, exclòs el de crèdit, no puga la Mancomunitat cobrir la totalitat de les despeses, mitjançant una quota fixa, amb l'excepció de l'apartat c), en el cas del qual el dèficit s'eixugarà entre els Ajuntaments mancomunats en la proporció que es determine per la Comissió Gestora, i d'acord amb el que preceptua l'article anterior.   
GARANTIES  
Article 30  
La Mancomunitat podrà exigir el pagament de les aportacions assenyalades, als municipis que la integren, en el termini que a l'efecte s'haja assenyalat.   
CAPITOL IV  
Del termini modificació i dissolució de la Mancomunitat  
Article 31. Termini.   
Per caràcter permanent dels fins que la Mancomunitat ha de complir, s'entendrà que la durada és per temps indefinit.   
Article 32. Modificació.   
La modificació dels Estatuts es farà a proposta de la Comissió Gestora o de qualsevol dels Ajuntaments dels municipis que integren la Mancomunitat, i s'haurà d'aprovar, si s'escau, per tots els Ajuntaments respectius, en la mateixa forma establerta per a la constitució.   
SEPARACIO I INTEGRACIO DE MEMBRES  
DE LA MANCOMUNITAT  
Article 33  
1. Si un municipi mancomunat en sol·licitava la separació, no li podrà ser denegada, per bé que les seues aportacions no podran ser retirades. En tal cas s'estableix la següent situació especial reguladora dels drets i obligacions dels municipis separats.   
2. Es practicarà un inventari de l'actiu i passiu de la Mancomunitat, referit a la data en què la separació siga sol·licitada. Aquest inventari serà aprovat per la Comissió Gestora en la sessió o sessions precises.   
3. Practicat el corresponent prorrateig en proporció al nombre d'habitants de cada municipi, es determinarà la quantitat a què puja la participació del municipi en l'haver o saldo resultant, quantitat que li serà reintegrada en el termini de 10 anys i en la següent forma: Al terme del 2n any i següents anualitats, fins la 9a, el 10 % i el 2% la 10a i darrera anualitat; durant el període de pagament s'abonarà l'interés legal de les quantitats que queden per liquidar a partir del 2n.   
4. En produir-se la dissolució de la Mancomunitat, la participació assenyalada i congelada als municipis separats amb anterioritat es farà efectiva en la mateixa forma que a la resta de municipis.   
Article 34  
1. La Mancomunitat podrà admetre qualsevol altre municipi que ho sol·licite, mitjançant escrit adreçat al President, i d'acord amb les prescripcions establertes a la Llei de Règim Local.   
2. La integració tindrà lloc si el municipi es troba comprés en les condicions previstes en aquests Estatuts i assumirà les obligacions que s'hi determinen i podrà realitzar-se per a una, algunes o totes les finalitats de la Mancomunitat, sempre que les obres o serveis siguen independents entre si, tot atenent-ne els aspectes tècnics i financers.   
En aquests casos d'incorporació parcial, caldrà el vot unànime de tots els membres de la Comissió Gestora.   
Article 35  
1. Per a l'admissió de nous municipis a la Mancomunitat es practicarà l'inventari d'actiu i passiu de forma semblant a la regulada a l'article 33. Es determinarà l'haver que corresponga a cada habitant de dret dels municipis mancomunats referits al Padró d'Habitants o l'última rectificació si s'escau, el qual multiplicat pel nombre d'habitants del sol·licitant, constituiran la quantitat que ha d'abonar el nou membre de la Mancomunitat, a l'interés legal, a més de les seues aportacions normals o en igualtat a la resta de municipis.   
2. D'aquesta quantitat, com dels interessos abonats, el nou membre no hi tindrà dret a la dissolució de la Mancomunitat, si no l'havia feta efectiva.   
Article 36  
Tant els casos d'admissió dels nous membres, com en els de separació, una vegada informat favorablement per la Comissió Gestora i pels respectius Ajuntaments, es tramitarà pel conducte de la Conselleria d?Administració Pública i de l'Excma. Diputació de València, d'acord amb l'article 1r, apartat 2, del RD 695/79, de 13 de febrer, i apartat 2.3 RD 3318/83, de 25 d'agost (BOE número 13, de 16 de gener de 1984), sobre traspàs de funcions i serveis de l?Administració de l'Estat a la Comunitat Valenciana en matèria d'Administració Local. Aquest procediment serà vàlid mentre la legislació de la Comunitat Autònoma no hi dispose altra cosa.   
Article 37  
1. La dissolució de la Mancomunitat es produirà per qualsevol de les següents causes.   
a) Per disposició legal.   
b) Quan ho acorden els respectius Ajuntaments amb el quòrum assenyalat a l'article 47.3 de la Llei 7/85 de 2 d'abril.   
c) Quan la separació de diversos Ajuntaments que la integren en faça impossible la continuació.   
2. La dissolució de la Mancomunitat es sotmetrà als mateixos tràmits que la seua constitució.   
CAPITOL V  
Article 38  
El procediment administratiu i el règim jurídic de la Mancomunitat s'ajustarà al que disposen la legislació de les Entitats Locals i la Llei de Procediment Administratiu de l'Estat.   
CAPITOL VI   
Article 39  
Com a dret supletori, per als aspectes que no preveuen aquests Estatuts s'aplicarà la legislació vigent en aquesta matèria per a les Entitats Locals.   
DISPOSICIONS TRANSITORIES  
Per a les despeses que s?ocasionen en les gestions de tramitació fins a la normalització del funcionament, cada Ajuntament ingressarà en la Mancomunitat la quantitat que es determine per habitant de dret, segons que cada municipi figure al darrer Padró d'Habitants rectificat.